hotchpotch/miracl-hf-unified huggingface dataset:
Efua Dorkenoo
Efua Dorkenoo (6. syyskuuta 1949 Cape Coast, Brittiläinen Kultarannikko – 18. lokakuuta 2014 Lontoo, Yhdistynyt kuningaskunta) oli ghanalais-brittiläinen ihmisoikeusaktivisti, joka kampanjoi yli 30 vuoden ajan naisten sukupuolielinten silpomista vastaan. Hän toimi uransa aikana useissa hyväntekeväisyysjärjestössä sekä Maailman terveysjärjestö naisten terveyden osastolla.
Efua Dorkenoo syntyi nykyisessä Ghanassa Cape Coastissa. Hänen vanhempansa olivat John ja Marian Elliot-Yorke, ja hänellä oli kymmenen sisarusta. Efua kasvoi käytännössä Adisadel Collegen kampusalueella, sillä hänen isänsä toimi koulun hoitajana.
Dorkenoo muutti 17-vuotiaana Lontooseen, missä hän työskenteli sairaanhoitajana useissa sairaaloissa. Hän kohtasi 1970-luvulla ensimmäisen tapauksen, jossa naisen sukupuolielin oli silvottu. Hän joutui todistamaan infibulaation kohteeksi joutuneen naisen tuskaa, kun tämä oli synnyttämässä. Äiti oli niin pahoin arpeutunut, että tämä ei pystynyt synnyttämään luonnollisesti. Dorkenoo alkoi 1980-luvulla kampanjoida silpomiskäytäntöjä vastaan työskennellessään Minority Rights Group -hyväntekeväisyysjärjestölle.
Dorkenoo tutki naisten sukupuolielinten silpomista London School of Hygiene & Tropical Medicine, mistä hän valmistui maisteriksi vuonna 1982. Hän julkaisi MRG-järjestön alaisuudessa ensimmäisen raportin Britannian tilanteesta, minkä ansiosta hän sai varoja perustaa vuonna 1983 Foundation for Women’s Health, Research and Development -säätiö. Se pyrki turvaamaan afrikkalaisten tyttöjen ja naisten seksuaali- ja synnytysterveyttä. Lopullisena päämääräänä oli naisten sukupuolielinten silpomisen kieltäminen. Britanniassa se tapahtui vuonna 1985.
Dorkenoo julkaisi vuonna 1994 teoksen "Cutting the Rose", josta tuli laajamittaisin kirja naisten sukupuolielinten silpomiseen liittyneistä käytännöistä ja sen estämisestä. Sitä pidetään alansa merkkipaaluna, ja vuonna 2002 se valittiin 1900-luvun sadan parhaan afrikkalaisen kirjan joukkoon.
Dorkenoo työskenteli vuodet 1995–2001 Maailman terveysjärjestö WHO:n naisten terveyden osaston johtajana. Hän ohjasi järjestössä muun muassa alueellisia kampanjoita sukupuolielinten silpomista vastaan Burkina Fasossa, Ghanassa, Kamerunissa, Keniassa, Somaliassa ja Sudanissa. Dorkenoo kuitenkin turhautui WHO:n byrokratiaan ja järjestön hitauteen. Joka vuosi miljoonia tyttöjä silvottiin, mutta toiminnan kieltäminen edistyi hitaasti.
Dorkenoo jätti WHO:n vuonna 2001 ja siirtyi Equality Now -järjestöön. Siellä hän valvoi järjestön maailmanlaajuista ohjelmaa ja pyrki varmistamaan, että silpomisen uhrit saivat äänensä kuuluville. Britannain hallitus käynnisti puolestaan vuonna 2013 ohjelman silpomisen kieltämiseksi Afrikassa. Dorkenoo toimi sen ohjelmavastaavana. Se käynnistettiin seuraavana vuonna, viikko ennen Dorkenoon kuolemaa. Dorkenoo kuoli syöpään lokakuussa 2014.
Dorkenoo sai työstään paljon tunnustusta. Kuningatar nimesi hänet vuonna 1994 Brittiläisen imperiumin ritarikuntaan upseerina. Equality Now myönsi hänelle ja Gloria Steinemille vuonna 2000 kansainvälisen ihmisoikeuspalkinnon elämäntyöstään naisten oikeuksien parantamiseksi.
Tao (Mali)
Tao on maalaiskunta Sikasson alueen Koutialan piirissä Malissa. Sen keskuskylä Fonfona sijaitsee 40 kilometriä Koutialasta luoteeseen. Kunnassa on 5 900 ja keskuskylässä 3 300 asukasta (vuonna 2009).
Taon kunta rajoittuu lännessä ja pohjoisessa Koutialan piirin M’Pessoban, kaakossa Fakolon ja koillisessa Ségoun alueen Blan piirin Diaramanan kuntiin. Maisemaa leimaavat tasangot ja laaksot. Pysyviä vesistöjä ei ole.
Kuntaan kuuluu kolme kylää. Asukkaat ovat etupäässä miniankoja, bambaroita (dionka) ja fulbeja.
Seudun pääelinkeino on maanviljely. Tärkeimmät viljelykasvit ovat puuvilla, maissi, hirssi, durra, riisi, maapähkinä ja pavut. Kotieläimiä ovat naudat, lampaat, vuohet ja aasit. Lisäksi harjoitetaan käsityöammatteja ja pienimuotoista kaupankäyntiä.
Yognogo
Yognogo on maalaiskunta Sikasson alueen Koutialan piirissä Malissa. Sen keskuskylä Famessasso sijaitsee 20 kilometriä Koutialasta koilliseen. Kunnassa on 4 800 ja keskuskylässä 2 000 asukasta (vuonna 2009).
Yognogon kunta rajoittuu pohjoisessa Koutialan piirin Songo-Doubacorén, idässä Sorobasson ja Logouanan, etelässä Sincinan ja lännessä Koutialan kuntiin. Maisemaa leimaavat pohjoisosan tasanko ja etelän suuri tulva-allas. Kasvillisuus on pensas- ja heinäsavannia. Ilmasto on sudanilaistyyppinen.
Kuntaan kuuluu kolme kylää. Asukkaat ovat etupäässä miniankoja. Lisäksi on fulbeja ja soninkeja.
Famessasson kautta kulkee Koutialan ja Sanin välinen maantie RN13. Seudun pääelinkeino on maatalous. Tärkeimmät viljelykasvit ovat puuvilla, hirssi, durra ja maissi. Kotieläimiä ovat naudat, lampaat, vuohet, aasit ja vähäisessä määrin siat. Lisäksi harjoitetaan käsityöammatteja ja pienimuotoista kaupankäyntiä.
Tamara Rylova
Tamara Rylova (s. 10. lokakuuta 1931) on 1950-luvulla menestynyt, Neuvostoliittoa edustanut pikaluistelija. Hän voitti yhden maailmanmestaruuden ja useita muita MM-mitaleja sekä yhden olympiapronssin..
Rylova kilpaili yleisluistelun MM-kilpailuissa ensimmäisen kerran Östersundissa 1954 sijoittuen kahdeksanneksi. Tämän jälkeen hän oli seitsemän kertaa mitaleilla: hopealla Kuopiossa 1955, pronssilla Borlängessä 1956, hopealla Imatralla 1957 ja Kristinehamnissa 1958, maailmanmestarina Sverdlovskissa 1959, hopealla Östersundissa 1960 sekä pronssilla Kristinehamnissa 1964.
Ainoissa olympialaisissaan Squaw Valleyssä 1960 Rylova saavutti pronssia 1 000 metrillä sekä sijoittui neljänneksi 500 metrillä ja yhdeksänneksi 3 000 metrillä. Tammikuussa 1955 hän luisteli maailmanennätykset 500 metrillä (45,6) ja 1 000 metrillä (1.33,4). Hän voitti Neuvostoliiton mestaruuden vuosina 1955, 1957, 1959 ja 1960.
Veli Salin
Veli Salin (s. 16. maaliskuuta 1938 Liperi) on suomalainen Kurussa asuva opettaja ja kirjailija.
Salin valmistui ammattiopettajaksi Lahdesta 1961, kansalaiskoulun opettajaksi Hämeenlinnan opettajaseminaarista 1962 ja peruskoulun opettajaksi Rauman opettajaseminaarista 1972. Hän on asunut Kurussa vuodesta 1961 alkaen. Salin on perustanut 1991 koulumuseon Kuruun Keihäslahden vanhalle koululle. Hän on pitänyt omia taidenäyttelyitään ja harrastaa kirjoittamisen ja kotiseututyön ohella maalausta, säveltämistä ja sanoittamista. Salin sai Ylöjärven vuoden 2017 kulttuuripalkinnon.
Ethelfleda
Ethelfleda eli Æthelflæd (noin 870–918) oli anglosaksien kuningatar, joka hallitsi Merciaa vuodesta 911 kuolemaansa asti. Hän oli Wessexin Alfred Suuren ja tämän mahdollisesti mercialaisen puolison Eahlswithin vanhin tytär, joka sai hyvän koulutuksen mahdollisesti Wiltonin tai Winchesterin luostareissa. Hänen isänsä oli tuon ajan oppineimpia miehiä. Ajan aatelistyttöjen tapaan myös Ethelfleda oppi lisäksi miekkailemaan, ampumaan jousella ja ratsastamaan.
Ethelfleda naitettiin noin vuonna 884 Ethelredille, joka oli Mercian kuninkaan poika. Heistä tuli suosittuja kansan keskuudessa. Hän taisteli veljensä Edvard Vanhemman rinnalla maahan tunkeutuneita viikinkejä vastaan. Ethelfleda linnoitti laajoja alueita Merciasta, ja aloitti sitten hyökkäyssodan valtamalla Derbyn ja Leicesterin. Hän laajensi vaikutusvaltaansa myös Walesiin ja Northumberlandiin.
Ethelfleda kuoli Tamworthissa vuonna 918, ja hänet haudattiin Gloucesteriin rakennuttamaansa St. Oswaldin kirkkoon, joka on nykyisin raunioina. Hänen kuolemansa jälkeen Mercian uudeksi hallitsijaksi nousi ensin hänen ainoa tyttärensä Ethelflynn, jonka kuitenkin syrjäytti vallasta jo seuraavana vuonna hänen enonsa Edvard Vanhempi. Ervardista tuli näin myös Mercian hallitsija, ja joka näin hallitsi lähes koko Englantia.
Chabi
Chabi tai Chabui oli mongolivaltakunnan suurkaani ja yksi Yuan-dynastian perustaja Kublai-kaanin vaimoista ja heistä tärkeimpiä.
Chabin elämän varhaiset vaiheet tunnetaan huonosti, ja hänestä on mainintoja vain muutamissa kiinalaisissa ja persialaisissa lähteissä. Chabi oli qonggirad-klaaniin kuuluneen Altši Noyanin tytär. Klaanille oli vuonna 1237 luvattu, että heidän joukostaan valittaisiin joka sukupolvessa yksi hallitsijan vaimo ja heille vastaavasti naitettaisiin yksi prinsessa. Chabi meni Kublai-kaanin kanssa naimisiin vuoden 1240 paikkeilla. Hän oli Kublain toinen vaimo.
Chabi nousi nopeasti arvojärjestyksessä Kublain aiemman vaimon ohi, ja vaikka Kublai otti sittemmin viisi muuta vaimoa, Chabi säilytti heistä merkittävimmän aseman. Kublain muut vaimot mainitaan lähteissä vain harvoin. Kublain ollessa vielä verrattain merkityksetön ruhtinas pari sai neljä poikaa, Dorjin, Jingimin, Manggalan ja Nomuqanin.
Chabi takasi pojilleen buddhalaisen initiaation ja kungfutselaisen koulutuksen. Asemassaan hän tuki myös kungfutselaisia virkamiehiä. Erityisen kiinnostunut Chabi oli kuitenkin buddhalaisuudesta ja etenkin lamalaisuudesta. Hänen ensimmäinen poikansa Dorjim oli nimetty tiibetiläisen nimen rDo-rje mukaan, minkä lisäksi Chabi lahjoitti esimerkiksi koruja buddhalaisille luostareille. Hänen kiinnostuksensa lienee vaikuttanut myös Kublaihin. Chabilla oli myös vaikutusta miehensä tapaan hallita valtakuntaansa. Hän sai miehensä palaamaan sotaretkeltään Song-dynastiaa vastaan Kublain veljen Ariq Böken joukkojen uhatessa pohjoista. Hän myös kritisoi miehensä tärkeää neuvonantajaa Liu Bingzhongia, kun tämä ei ollut vastustanut neljän mongoliylimystön jäsenen ehdotusta muuttaa alueita pääkaupungin ympärillä laitumiksi. Ehdotus olisi ollut haitallinen Pohjois-Kiinan maanviljelypohjaiselle taloudelle. Ehdotusta ei lopulta toteutettu, mikä säästi pääkaupungin alueen maanviljelijöiden pellot.
Chabi kuoli vuonna 1281, minkä jälkeen Kublai meni naimisiin hänen sisaruksensa tyttären Nambuin kanssa.
A Moment Apart
A Moment Apart on yhdysvaltalaisen elektronista musiikkia tuottavan duo ODESZAn kolmas studioalbumi, jonka julkaisi Ninja Tune ja Counter Records 8. syyskuuta 2017.
Duon jäsenet kuvaavat albuminsa kertovan kypsyydestä, kasvusta ja perspektiivistä, joka perustuu kovaan työhön. Duo nauhoitti viisikymmentä kappaletta albumille, joista he valitsivat kuusitoista albumille.
Albumi oli ehdolla vuoden 2017 Grammy -palkintogaalassa parhaasta elektronisen musiikin albumista ja albumilta julkaistu single, "Line of Sight" oli ehdolla parhaasta elektronisen tanssimusiikin kappaleesta.
Elokuvavuosi 2020
Elokuvavuosi 2020 käsittelee vuoden 2020 aikana ensi-iltansa saavia elokuvia ja elokuvamaailman merkittäviä tapahtumia.
That’s How You Write a Song
That’s How You Write a Song on norjalaisen laulajan Alexander Rybakin esittämä kappale, jolla hän edusti Norjaa vuoden 2018 Eurovision laulukilpailussa.
Kappale kilpaili Euroviisujen toisessa semifinaalissa, jonka se voitti ja selviytyi finaaliin. Finaalissa kappale sijoittui 26. maan joukosta sijalle 15. 144 pisteellä.
Heikki Kymäläinen
Heikki Kymäläinen (18. maaliskuuta 1938 Viipuri – 25. huhtikuuta 2009 Espoo) oli suomalainen Yleisradion Radiouutisten politiikan toimittaja.
Kymäläinen kävi Työväen akatemian ja oli aluksi paikallislehden toimittajana Muhoksella ja sitten oululaisen Kaleva-lehden urheilu- ja poliitiikan toimittajana. Yleisradion radiouutisten toimittajaksi hän siirtyi vappuna 1968.
Kymäläinen oli poliitikan erikoistoimittajana Yleisradiossa ja kommentoi muun muassa vaaleja 1960-, 1970- ja 1980-luvuilla. Hän oli pääministeri Kalevi Sorsan luottotoimittaja ja toimitti pääministeri Rafael Paasion muistelmateoksen. Kymäläinen oli Politiikan toimittajat ry:n puheenjohtajana 1970–1972.
Tanhupallo
Tanhupallo on Kiti Kokkosen luoma sketsihahmo. Hahmon ensiesiintyminen tapahtui "Putous"-sarjan yhdeksännellä kaudella. Tanhupallo voitti Putouksen vuoden sketsihahmokilpailun kilpakumppaninaan finaalissa Ansa Kynttilä.
Tanhupallo on esikouluikäinen tyttölapsi, jonka piirteisiin kuuluu yksityisasioiden kertominen. Tanhupallo on ohjelmassa kertonut esimerkiksi naapurin Timpan ja äitinsä yhteisestä jalkahoidosta. Välillä Tanhupallo yrittää uskotella, että tunnetut hahmot tai henkilöt ovat hänen ystäviään, kuten Kimi Räikkönen, Brad Pitt ja Risto Räppääjä. Ohjelman viimeisessä jaksossa, Tanhupallosta ja Risto Räppääjästä tuli ystäviä.
Aston Martin DBR4
Aston Martin DBR4 on Aston Martinin valmistama Formula 1 -auto, jolla David Brown Corporation -talli kilpaili kausina –. Autolla kilpailivat Roy Salvadori ja Carroll Shelby.
Aston Martin DBR5
Aston Martin DBR5 on Aston Martinin valmistama Formula 1 -auto, jolla David Brown Corporation -talli osallistui Britannian GP:hen kaudella . Autolla kilpailivat Roy Salvadori ja Maurice Trintignant.
Dionysos Films
Dionysos Films on vuonna 2008 perustettu suomalainen elokuva- ja televisiotuotantoyhtiö. Yhtiö syntyi sen irtautuessa Filmiteollisuus-konsernista itsenäiseksi elokuva- ja TV-tuotantoyhtiöksi.
Yhtiön tunnetuimpia tuotantoja ovat "21 tapaa pilata avioliitto" -elokuva sekä televisiosarjat "Klikkaa mua" ja "Ex-onnelliset".
Jääpallon Elitserien-kausi 2017–2018
Ruotsin jääpallon Elitserien pelattiin kaudella 2017-2018 neljäntoista joukkueen kaksinkertaisena sarjana. Kahdeksan parasta joukkuetta selviytyivät pudotuspeleihin ja sijoille 11-14 sijoittuneet joukkueet joutuivat karsimaan sarjapaikastaan.
Kahdeksan parasta pudotuspeleihin, sarjan viimeinen eli Tillberga Västerås putosi Allsvenskaniin ja Frillesås BK bousi Allsvenskanin voittajana Tillbergan tilalle Elitserieniin. Toiseksi ja kolmanneksi viimeinen eli IFK Motala ja Kalix BF joutivat karsintasarjaan Allsvenskanin toiseksi ja kolmanneksi parhaan kanssa.
Karsinnat pelattiin neljän joukkueen sarjana. Karsinnoissa pelasivat Elitserienin toiseksi ja kolmanneksi viimeinen ja Allsvenskanin toiseksi ja kolmanneksi paras joukue. Kaksi parasta joukkuetta selviytyivät seuraavaksi kaudeksi Elitserieniin.
IFK Motala säilytti Elitserien-paikkansa, mutta Kalix BF putosi Allsvenskaniin ja Falu BS nousi sen tilalle Elitserieniin.
Mammu Kaario
Mammu Kaario (s. 1963) on suomalainen varatuomari ja MBA, joka toimii hallitusammattilaisena usean yrityksen hallituksessa. Tätä aiemmin hän työskenteli sijoitusyhtiö Partneran toimitusjohtajana (2016–2017), Korona Investin sijoitusjohtajana (2011–2016), Unicus Ltd:ssä partnerina (useissa sijoitusneuvonnan tehtävissä 2004–2010) ja Conventumissa sijoituspankkiirina (15 vuotta).
Vuonna 2017 hän toimi Partneran toimitusjohtajuuden ohella muun muassa Ponssen, Aspon, CapManin, Robitin ja Suomen Hoivatilojen hallituksissa. Talouselämä-lehti luonnehti häntä tuolloin Suomen pörssikuningattareksi ja arvioi hänet maan talouselämän 27. merkittävimmäksi päättäjänaiseksi. Vuoden 2018 alussa hän toimi hallitusammattilaisena.
Yleinen kansankokous (Jemen)
Yleinen kansankokous (arabiaksi: المؤتمر الشعبي العام ‎; "Al-Mo'tamar Ash-Sha'abiy Al-'Aam") on jemeniläinen puolue. Vuoden 2003 parlamenttivaaleissa se oli diktatuuri Jemenin suurin puolue. Vaaleja ei ole järjestetty sen jälkeen. Puolueen puheenjohtajana on 7. tammikuuta 2018 lähtien toiminut Sadek Amin Abu Raas.
Jemenin arabitasavallan presidentti Ali Abdullah Saleh perusti puolueen vuonna 1982 kootakseen kannattajansa puolueen avulla yhteen. Puolue yhdisti eri tavoin ajattelevia ihmisiä eri varallisuusluokista ja eri alueilta. Saleh toimi puolueen puheenjohtajana ja johtajana sekä Jemenin presidenttinä vuosikymmeniä.
Kommunistisen Jemenin kansantasavallan ja Jemenin arabitasavallan vuoden 1990 yhdistymisen jälkeen Yleisen kansankokouksen välit Jemenin sosialistiseen puolueeseen huonontuivat vuodesta 1991 lähtien, kun sosialistisen puolueen kansanedustajia salamurhattiin. Ensimmäiset yhdistymisen jälkeiset parlamenttivaalit pidettiin vuonna 1993. Yleinen kansankokous oli suurin puolue. Se muodosti hallituksen konservatiivisen Islahin kanssa.
Vuoden 2003 parlamenttivaaleissa Yleinen kansankokous oli suurin puolue. Se sai 238 kansanedustajaa 301-paikkaiseen parlamenttiin.
Vuonna 2012 Saleh luopui presidentin virasta valtansa väärinkäyttöä vastustavien mielenosoitusten vuoksi, mutta jatkoi puolueen puheenjohtajana. Puheenjohtaja Saleh liittoutui hänen yksinvaltaisuuttaan aiemmin vastustaneiden Jumalan puolustajiin (hutheihin) kuuluvien kapinallisten kanssa Jemenin sisällissodassa.
Joulukuussa 2017 Saleh sanoi olevansa valmis neuvottelemaan Saudi-Arabian liittouman kanssa. Littouma on pommittanut Jemeniä yli puolitoista vuotta estänyt saarrolla avustuskuljetukset miljoonille ihmisille. Saleh sanoi tukevansa syrjäytetyn presidentti Hadin hallintoa. Ilmoituksen jälkeen kapinalliset syyttivät Salehia juonittelusta ja pääkaupunki Sanaassa syntyi taisteluja kapinallisten ja keskushallituksen sotilaiden välille. 4. joulukuuta 2017 Salehin kimppuun hyökättiin Sanaan ulkopuolella ampumalla hänen autoaan tuliaseilla ja singolla. Saleh kuoli huthikapinallisten tarkka-ampujan ampumana.
Uudeksi puheenjohtajaksi valittiin 7. tammikuuta 2018 maatalousministerinä aiemmin toiminut varapuheenjohtaja Sadek Amin Abu Raas.
Ana Jara
Ethel Ana del Rosario Jara Velásquez (s. 11. toukokuuta 1968) on perulainen juristi ja poliitikko, joka oli Perun pääministeri 22. heinäkuuta 2014 - 2. huhtikuuta 2015. Hän joutui eroamaan hävittyään luottamusäänestyksen, kun paljastui, että Perun salainen poliisi oli kerännyt tietoa maan johtohenkilöistä.
Nzinga (kuningatar)
Nzinga (myös Jinga tai Nzingha) oli Ndongon ja Matamban kuningatar nykyisen Angolan alueella. Hän johti vastarintaa tuolloin alueella valtaansa levittäneitä portugalilaisia vastaan.
Nzinga syntyi vuoden 1582 paikkeilla ja hänen isänsä Kiluanji oli mbundujen Ndongon ja Matamban kuningaskuntien hallitsija Malanjen ylängöllä nykyisen Angolan alueella. Kiluanji menetti kruununsa avioliiton ulkopuolella syntyneelle pojalleen Mbandille. Mbandi karkotti Nzingan, joka olisi saattanut muodostaa uhan hänen vallalleen.
Mbandi tuli toisiin ajatuksiin Portugalin alettua levittää valtaansa Malanjen ylängöllä. Hän kutsui siskonsa takaisin maanpaosta ja vuonna 1622 Nzinga lähti Luandaan neuvottelemaan portugalilaisten kanssa. Hänen onnistuikin saada portugalilaiset tunnustamaan Ndongon kuningaskunnan itsenäisyys ja vastavuoroisesti Ndongo vapautti aikaisemmin vangeiksi otetut portugalilaiset, sekä takasi kuningaskunnan tukevan alueen kaupankulkua. Nzinga kääntyi poliittisista syistä myös kristinuskoon, ottaen nimen Dona Anna de Sousa tai Souza.
Nzingan portugalilaisten kanssa solmima sopimus raukesi myöhemmin ja hänen veljestään ei ollut vastusta portugalilaisille. Tällöin Nzinga muodosti oman armeijansa imbangaloista ja alkoi järjestää hyökkäyksiä portugalilaisia vastaan. Hän liittoutui myös portugalialisten vihollisen Alankomaiden kanssa. Alankomaiden sotaretkeä Angolassa johti Alankomaiden Länsi-Intian kauppakomppanian Pernambucon kuvernööri Johan Maurits Nassau-Siegen. Alankomalaiset valtasivat Luandan vuonna 1641 ja uhkasivat näin Portugalin orjakauppaa. Portugalilaiset tekivät vastaiskun  Rio de Janeirosta ja kaupunki vallattiin takaisin vuonna 1648. Alankomaalaisten tappio oli suuri takaisku Nzingalle. Hän vältti jonkin aikaa suoraa toimintaa Portugalia vastaan, mutta häiritsi silti orjien vientiä Luandaan. Orjakaupan jatkumista haluavat portugalilaiset suostuivat rauhaan vuonna 1656. Heille annettiin kauppaan liittyneitä myönnytyksiä ja Nzinga kuoli 17. joulukuuta 1663.
Aino Stolt-Järvinen
Aino Vilhelmiina Stolt-Järvinen (o.s. Aina Vilhelmina Stolt, vsta 1920 Aino Stolt-Järvinen; s. ) oli suomalainen, yli 50 vuotta kenkäkauppa-alalla toiminut nainen, joka työskenteli menestyksellisesti Tampereen Jalkinekauppa Oy:n toimitusjohtajana.
Hänelle myönnettiin kauppaneuvoksen arvonimi tammikuussa 1963. Hänet valittiin myös Vuoden naiseksi (1964).
Lapsena villiksi luonnehdittu Aina syntyi Helsingissä 1892 kuusilapsisen perheen nuorimpana lapsena. Ainan ollessa 13-vuotias hänen vanhempansa lähettivät tytön Pietarissa suomalaisia tuotteita siirtomaatavaraliikkeeseen myyneen kauppias-enon luo oppimaan myyjättäreksi. Hän aloitti vuonna 1905 juoksutyttönä. Aina oppi venäjän kielen sujuvasti ja kaupanteon taidon. Hän palasi Helsinkiin neljän vuoden kuluttua (1909), kun Pietarin ilmasto ja astma vaivasivat häntä.
"(Artikkeli on keskeneräinen)"
Margaretha Sarlin-Wikström
Anna Edit Margaretha Sarlin-Wikström (s. 8. toukokuuta 1934 Helsinki) on suomalainen juristi, joka menestyksellisesti johti ja kasvatti Vantaan Kaivokselassa toimivaa Sarlin-osakeyhtiötä monipuolisemmaksi kansainväliseksi vientiyritykseksi toimiessaan yhtiön hallituksen johdossa (varapj/pj) vuosina 1980–2000.
Hän syntyi suomalaiseen teollisuusyrittäjien sukuun. Hänen isoisänsä oli insinööri, kansanedustaja ja vuorineuvos Emil Sarlin (1875–1956) ja hänen isänsä oli diplomi-insinööri, vuorineuvos Erik Sarlin (1906–1975).
Joulukuussa 1990 Margaretha Sarlin-Wikströmille myönnettiin kauppaneuvoksen arvonimi.
"(Artikkeli on keskeneräinen)"
Dance You Off
Dance You Off on ruotsalaisen laulajan Benjamin Ingrosson esittämä kappale, jolla hän edusti Ruotsia vuoden 2018 Eurovision laulukilpailussa.
Kappale sijoittui loppukilpailussa 7. sijalle, ja sai yhteensä 274 pistettä. Se sai eri maiden raadeilta huomattavasti enemmän pisteitä kuin puhelinäänestyksessä. Raatiäänestyksessä pisteitä kertyi 253, ja puhelinäänestyksessä vain 21.
I Won’t Break
I Won’t Break on venäläisen laulajan Julija Samoilovan esittämä kappale, jolla hän edusti Venäjää vuoden 2018 Eurovision laulukilpailussa.
Kappale kilpaili Euroviisujen toisessa semifinaalissa, jossa se sijoittui viidenneksitoista ja täten karsiutui finaalista.
Renault RE30
Renault RE30 on Formula 1 -auto, jolla Renault -talli kilpaili kausilla –. Autolla kilpailivat Alain Prost, René Arnoux ja Eddie Cheever.
Akira Miyoshi
Akira Miyoshi (; 1933–2013) oli japanilainen säveltäjä. Hän aloitti pianonsoiton ja sävellyksen opiskelun kolmevuotiaana ja sai myös viulunsoiton opetusta Kozaburo Hirailta. Vuonna 1951 hän pääsi Tokion yliopistoon ranskalaista kirjallisuutta opiskelemaan. Hän voitti eri palkintoja jo 1950-luvulla; näiden joukossa oli Japanin musiikkikilpailun ensimmäinen palkinto sonaatista (1953). Vuosina 1955–57 hän opiskeli Pariisin konservatoriossa. Hän sai vahvoja vaikutteita Henri Dutilleuxin tuotannosta.
Miyoshin sävellyksiin kuuluu enimmäkseen sinfonisia teoksia, kamarimusiikkia, lauluja ja kuoroteoksia.
Vittorio Giannini
Vittorio Giannini (19. lokakuuta 1903 Philadelphia, Pennsylvania – 28. marraskuuta 1966 New York, New York) oli yhdysvaltalainen säveltäjä. Hän syntyi ammattimuusikoiden perheeseen ja pääsi suorittamaan neljävuotisia opintoja Milanon Verdi-konservatorioon yhdeksän vuoden iässä. Myöhemmin Giannini opiskeli Juilliard Schoolissa pääasiassa Rubin Goldmarkin johdolla. Richard Strauss antoi 1930-luvulla tunnustusta Gianninin oopperoille "Lucedia" ja "The Scarlet Letter".
Myöhemmin Giannini sävelsi muun muassa seitsemän sinfoniaa, toistakymmentä oopperaa ja musiikkia puhallinorkesterille. Etenkin puhallinorkesterille sävelletystä kolmannesta sinfoniasta tuli menestysteos. Gianninin tyyli kehittyi 1960-luvulla aiempaa dissonoivammaksi ja ilmaisultaan syvemmäksi. Hän opetti Juilliard Schoolissa, Manhattan School of Musicissa ja Curtis Institutessa. Oppilaisiin kuuluivat John Corigliano, Nicolas Flagello, David Amram ja Thomas Pasatieri. Giannini oli vuonna 1965 North Carolina School of the Artsin perustajajohtaja.
Giannini kuoli sydänkohtaukseen 63-vuotiaana.
Birger Käcklund
Birger Käcklund (6. toukokuuta 1930 Helsinki – 7. heinäkuuta 1991 Helsinki) oli suomalainen ulkoilureittien tarkastaja ja kunnallispoliitikko. Hän toimi sosialidemokraattien edustajana Helsingin kaupunginvaltuustossa vuosina 1988–1991.
Käcklund työskenteli Helsingin kaupungin ulkoilureittien tarkastajana vuodesta 1988 aina kuolemaansa 1991 saakka. Kesäaikana hänen tehtäviinsä kuului pyöräillä päivittäin Helsingin pyöräteillä ja tarkastaa niiden kunto. Käcklund raportoi Helsingin kaupungin rakennusvirastolle muun muassa pyöräteillä olleista kuopista ja ilkivallan kohteiksi joutuneista opastinviitoista. Talvisin hän oli toimistossa suunnittelemassa pyöräilyreittejä. Ulkoilureittien tarkastajan virka perustettiin keväällä 1988 Käcklundia varten hänen riitaannuttuaan edellisessä tehtävässään Helsingin kiinteistöviraston asuntoasiain sihteerinä. Käcklundin työtoverina ollut sitoutumaton kaupunginvaltuutettu Leena Ilvonen oli tehnyt kaupunginvaltuustolle tasa-arvolain mahdollistaman hyvityskanteen, koska hänen palkkansa oli pienempi kuin Käcklundin. Johtavat virkamiehet päättivät tulehtuneen ilmapiirin vuoksi perustaa tuolloin SDP:n varavaltuutettuna toimineelle Käcklundille oman viran liikuntavirastoon. Se rahoitettiin jättämällä yksi Korkeasaaren eläintarhan vahtimestari palkkaamatta. Ilvosen nostama kanne kävi lopulta läpi kaikki oikeusasteet, ja vuonna 1992 Korkein oikeus kumosi Helsingin raastuvanoikeuden päätöksen hänelle maksettavista korvauksista.
”Zeke”-lempinimellä tunnettu Käcklund oli pyöräillyt työmatkansa Myllypurosta keskustaan jo vuodesta 1969 lähtien. Hän harrasti pyöräilyä myös vapaa-aikoinaan ja kävi Suomen lisäksi pyöräilemässä säännöllisesti Alankomaissa ja Tanskassa. Käcklund polki vuosittain noin 9 000 kilometriä. Kaupunginvaltustossa hän oli innokas pyöräilyn ja muun harrasteliikunnan puolestapuhuja. Käcklundia pidettiin kunnalliselämän väriläiskänä, jolla oli syntyperäisen stadilaisen ja duunarin imago. Helsingin kaupunginvaltuustoon hänet valittiin ensimmäistä kertaa vuoden 1988 kunnallisvaaleissa. Aikaisemmin Käcklund oli yhden kauden varavaltuutettuna. Hän oli kuitenkin mukana sosialidemokraattien toiminnassa jo 1960-luvulta saakka. Vuonna 1983 Käcklund toimi aktiivisesti tuolloin ensimmäistä kertaa eduskuntaan valitun Paavo Lipposen tukijoukoissa. Hän oli myös Laajasalon sosialidemokraattisen paikallisyhdistyksen puheenjohtaja.
Käcklund kuoli sairaskohtaukseen heinäkuussa 1991. Ulkoilureittien tarkastajan virkaa ei enää hänen jälkeensä täytetty. Vuonna 1999 Lapinlahden rannalla Hietaniemen hautausmaan reunaa kiertävä ulkoilutie nimettiin Käcklundin mukaan "Birger Käcklundin raitiksi". Kaupungin nimistötoimikunta ehdotti hänelle omaa tietä Lapinlahteen jo vuonna 1995.
Abelardo Quinteros
Abelardo Quinteros (s. 10. joulukuuta 1923 Valparaiso) on chileläinen säveltäjä, joka tunnetaan dodekafonisesta ja sarjallisesta tuotannostaan. Hän opiskeli sävellystä Santiagossa Pedro H. Allenden (1942–48) ja Fré Focken (1949–51) johdolla. Hän pääsi myös opiskelemaan Steinbauer-akatemiaan Wieniin, jossa hän perehtyi sarjallisuuteen Othmar Steinbauerin johdolla ja opiskeli myös laulamista Christal Kernin johdolla.
Android TV
Android TV on mediasoittimille ja televisioille suunniteltu versio Android-käyttöjärjestelmästä.
Juha Seppo
Juha Voitto Seppo (3. helmikuuta 1939 Oulu – 29. tammikuuta 2018 Espoo) oli Helsingin yliopiston Suomen ja Skandinavian kirkkohistorian professori. Saatuaan pappisvihkimyksen Mikkelissä vuonna 1965 Seppo työskenteli aluksi Kymin seurakunnan virallisena apulaisena. Helsingin yliopiston palvelukseen hän siirtyi kirkkohistorian tp. assistentiksi vuonna 1968. Seppo toimi kirkkohistorian assistenttina vuosina 1969–1981, vs. apulaisprofessorina 1982–1986, yleisen kirkkohistorian vs. professorina 1987–1988, kirkkohistorian apulaisprofessorina 1988–1994 sekä Suomen ja Skandinavian kirkkohistorian professorina vuosina 1994–2000, jolloin hän jäi eläkkeelle. Yliopistovuosina valmistui myös Sepon väitöskirja "Uskovien yhteisö vai valtiokirkko" (1983). Akateemisen työnsä ohessa Seppo toimi myös merkittävissä luottamushenkilötehtävissä, joista mainittakoon Kirkko ja valtio -komitean sihteerin tehtävä (1972–1977), Suomen Ekumeenisen Neuvoston kirkko ja valtio -työryhmän jäsenyys (1995–2000) ja Uskonnonvapauskomitean varapuheenjohtajuus 1998–2001.
Teologisen Aikakauskirjan päätoimittajana Seppo toimi vuosina 1991–1995. Vuonna 2016 arkkipiispa Kari Mäkinen luovutti Juha Sepolle Mikael Agricolan ristin.
Viiltäjä (vuoden 1982 elokuva)
Viiltäjä (ital. "Lo Squartatore di New York", engl. "The New York Ripper") on italialainen, ohjaaja Lucio Fulcin ohjaama jännityselokuva vuodelta 1982. Elokuva luetaan yleensä ns. "giallo"-elokuviin. Elokuvan ajatuksena on siirtää kuuluisaan sarjamurhaajaan, Viiltäjä-Jack:iin, liittyvä legenda 1980-luvun New York:iin.
Fred Williams (Jack Hedley) on kivenkova komisario New Yorkin poliisivoimissa. Williams lähtee jahtaamaan kaupunkia piinaavaa sadistista sarjamurhaajaa. Sarjamurhaajaksi paljastii naisia syvästi vihaava psykopaatti, joka käyttää Aku Ankka -maista ääntelyä keskustellessaan poliisin edustajien kanssa puhelimitse soittaessaan poliiseille ilkkuakseen uusimmista julmuuksistaan. Murhaaja käyttää työvälineinään kääntöveistä ja partaterää ja kohdistaa sadistisen vihansa lähinnä kauniina pitämiinsä nuorehkoihin naisiin.
Valtion elokuvatarkastamo määräsi elokuvalle vuonna 1982 ennakkotarkastuksessa ikärajan KK (Kokonaan Kielletty) eli elokuvaa ei saanut laillisesti Suomessa näyttää eikä levittää. Perusteena elokuvan raaistavuus ja epäsiveellisyys. Vuonna 1985 tarkastamo kuitenkin salli elokuvasta levitettäväksi rankasti leikatun (leikkauksia peräti noin 6 minuuttia) version ja senkin ikärajoituksella K18.
Niilo Oja
Niilo Alfred Oja (1904 Kannus – 1990) oli australiansuomalainen siirtolainen. Oja oli kotoisin maanviljelijäperheestä. Hän muutti Australiaan 1927 ja työskenteli lähinnä sokeriruokopelloilla ja kaivoksessa. Hän kirjoitti kertomuksia Finlandia News ja Suomi-julkaisuihin. Hänen teoksensa "Koralliranta ja Spinifex" (1972) on tunnetuimpia australiansuomalaisten julkaisemia kirjoja. Sen lisäksi hän kirjoitti julkaisemattoman tekstin "Laajan maan karikot ja kauneus". Oja sai Australian kansalaisuuden 1946.
Vaikka töitä ei ollut helppo saada, Oja aloitti työt pian Australiaan tultuaan Arvo Pietilän farmilla Silk Oak Creekissä. Jatkosodan syttyessä hän joutui pakkotyöleirille, koska oli vihollismaan kansalainen. Oja palasi Suomeen käymään 39 vuoden kuluttua, vaikka alkujaan oli tarkoitus olla Australiassa vain muutama vuosi.
Oja oppi englannin kohtalaisen helposti, mutta suomi pysyi kuitenkin hänen tärkeimpänä kielenään. Suomalaisen vaimon saaminen ei toteutunut. Vaikeista vuosista hän selviytyi pakenemalla haavemaailmaan ja muistoihin. Hän palasi Suomeen vuonna 1966, mutta lähti pian takaisin Australiaan, koska kokemus Suomesta ei tuntunut hyvältä vaan hän tunsi kotiutuneensa Australiaan. Toisaalta hän kirjoittaa: ”Kun ihminen lähtee kulkemaan, ei ole hyvä missään”.
"Koralliranta ja spinifex " oli alkuaan päiväkirja, jossa Oja kertoo elämästään sotien välisenä aikana, jolloin oli hänen elämänsä aktiivisin vaihe. Muistiinpanot kattavat hänen elämästään 40 vuoden jakson. Ehdotuksen käsikirjoituksen julkaisemisesta teki australiansuomalaista siirtolaisuutta koskevaa aineistoa tutkinut Olavi Koivukangas, joka oli nähnyt sen Ojalla. Kirjoittaminen ajoittuu pääasiassa 1920–1940-luvulle, mutta viimeinen luku on 1960- ja 1970-lukujen vaihteesta. Punta-Saastamoinen sijoittaa hänet ensimmäisen siirtolaissukupolven kirjoittajiin.
Punta-Saastamoisen mukaan teoksessa on realistista tosiasioiden kuvausta, mutta Oja itse liikkuu haaveissaan. Oja pyrkii selventämään elämäänsä itselleen tulkitsemalla sekä menneisyyttä että kirjoitushetken elämää.
Adamaoua (Kamerun)
Adamaoua on Kamerunin maakunta, joka sijaitsee maan keskiosassa. Maakunnan pinta-ala on 63 701 neliökilometriä. Sen asukasluku on 884 289 (2005). Adamaouan hallinnollinen keskus on Ngaoundéré.
Adamaoua jakautuu viiteen departementtiin: Djérem, Faro et Déo, Mayo Banyo, Mbéré ja Vina.
Joonas Rinta-Kanto
Joonas Rinta-Kanto (s. 1982 Espoo) on suomalainen sarjakuvapiirtäjä ja kuvittaja. Hänet tunnetaan parhaiten Fok_It-sarjakuvasta, joka ilmestyy Helsingin Sanomien Nyt.fi-sivustolla viisi kertaa viikossa.
Rinta-Kanto oli Helsingin sarjakuvafestivaalien festivaalitaiteilija vuonna 2014.
Friedrich Pfotenhauer
Friedrich Pfotenhauer (22. huhtikuuta 1859 Altencelle, Hannoverin kuningaskunta – 9. lokakuuta 1939 Chicago, Illinois) oli luterilainen pastori, joka toimi vuosina 1911–1935 luterilaisen Missouri-synodin johtajana eli presidenttinä.
Friedrich Pfotenhauer syntyi 22. huhtikuuta 1859 Altencellessä silloisen Hannoverin kuningaskunnan alueella. Hän lähti siirtolaiseksi Yhdysvaltoihin vuonna 1875. Hän opiskeli sekä Fort Waynen Concordia Collegessa että St. Louisin Concordia Seminaryssa ennen kuin hän sai pappisvihkimyksen Minnesotan Odessassa. Vihkimyksensä jälkeen Pfotenhauer toimi kiertelevänä lähetyssaarnaajana Yhdysvaltain luoteisosissa seitsemän vuoden ajan. 10. lokakuuta 1882 hän avioitui Helene Brauerin kanssa Illinoisin Cretessä. Vuonna 1887 hänet kutsuttiin pastoriksi Minnesotan Lewistoniin. Vuonna 1894 hänet kutsuttiin pastoriksi Minnesotan Hamburgiin, missä hän työskenteli vuoteen 1911 asti.
Vuonna 1891 Pfotenhauer valittiin Missouri-synodin Minnesotan piirin presidentiksi, missä tehtävässä hän toimi vuoteen 1908. 1908 hänet valittiin Missouri-synodin 1. varapresidentiksi, ja 1911 hänestä tuli Missouri-synodin presidentti. Tätä tehtävää hän hoiti vuoteen 1935. Väistyttyään presidentin tehtävästä hän palasi seurakuntatyöhön Pyhän ristin luterilaisen seurakunnan avustavana pastorina Chicagossa, missä hän kuoli 9. lokakuuta 1939.
Heck-reaktio
Heck-reaktio tai Mizoroki–Heck-reaktio on kemiallinen reaktio, jossa alkyylihalidi reagoi alkeenin kanssa muodostaen uuden alkyloidun alkeenin. Reaktiota katalysoivat palladiumyhdisteet ja se kuuluu niin kutsuttuihin kytkentäreaktioihin. Heck-reaktion raportoi Richard F. Heck vuonna 1972 ja se on nimetty hänen mukaansa. Heck-reaktio on hyvin yleisesti käytetty reaktio orgaanisten yhdisteiden, esimerkiksi lääkeaineiden, valmistuksessa.
Japanilainen kemisti Tsutomu Mizoroki raportoi vuonna 1971 palladiumkloridin katalysoiman kytkentäreaktion jodibentseenin ja styreenin välillä. Tuotteena reaktiossa muodostui stilbeeniä. Vuotta myöhemmin Heck julkaisi omien tutkimustensa tulokset. Heck käytti reaktioissaan katalyyttinä palladiumasetaattia.
Heck-reaktiossa käytetään elektrofiileinä alkyylihalideja tai -triflaateja. Parhaiten reagoivat aryyli-halogenidit ja vinyyliset tai bentsyyliset halogenidit. Alkyylijodidit ovat muita organohalogeeneja reaktiivisempia. Heck-reaktio tapahtuu niin elektronirikkaille kuin -köyhillekin alkeeneille, mutta elektroniköyhät alkeenit ovat reaktiivisimpia. Katalyyttinä käytetään yleisesti palladiumkomplekseja kuten tetrakis(trifenyylifosfiini)palladium(0):a tai tris(dibentsylideeniasetoni)dipalladium(0):a. Myös palladiumin nanohiukkaisa voidaan käyttää. Käytettäessä kiraalisia fosfiinikomplekseja voidaan Heck-reaktio voidaan suorittaa asymmetrisesti käytettäessä kiraalisia fosfiiniligandeja. Heck-reaktiossa tulee käyttää myös emästä esimerkiksi trietyyliamiinia.
Heck-reaktion reaktiomekanismin ensimmäisessä vaiheessa alkyylihalidi reagoi palladiumkompleksin kanssa hapettavalla additiolla, jolloin muodostuu alkyylipalladiumyhdiste ja palladium hapettuu hapetusluvulta 0 hapetusluvulla +II. Seuraavassa vaiheessa alkeeni koordinoituu palladiumiin. Koordinoitumista seuraa insertioreaktio, jossa alkeeni sitoutuu edellisessä vaiheessa muodostuneen organopalladiumyhdisteen alkyyliryhmän ja palladiumin väliin. Tämän jälkeen tapahtuu niin kutsuttu β-hydridin eliminaatio ja tuotteena muodostuva alkeeni irtoaa palladiumkompleksista. Viimeisessä vaiheessa emäs reagoi palladiumkompleksin kanssa pelkistävällä eliminaatiolla ja katalyyttinen sykli alkaa alusta. Alla on esitetty Heck-reaktion katalyyttinen sykli.
Dmytro Jaroš
Dmytro Anatolijovytš Jaroš (; s. 30. syyskuuta 1971) on ukrainalainen poliitikko ja entinen nationalistisen Oikea sektorin puheenjohtaja.
All These Things That I’ve Done
All These Things That I’ve Done on yhdysvaltalaisen rockyhtye The Killersin kappale, joka julkaistiin kolmantena singlenä yhtyeen debyyttialbumilta "Hot Fuss" 30. elokuuta 2004. Kappale on yhtyeen jäsenten Brandon Flowersin, Dave Keuningin, Mark Stoermerin ja Ronnie Vannuccin kirjoittama ja sille kuvattiin edellisten singlejen tapaan musiikkivideo.
”All These Things That I’ve Done” ylsi Britannian singlelistalla parhaimmillaan sijalle 18.
Smile Like You Mean It
Smile Like You Mean It on yhdysvaltalaisen rockyhtye The Killersin kappale, joka julkaistiin neljäntenä singlenä yhtyeen debyyttialbumilta "Hot Fuss" 2. toukokuuta 2005. Kappale on yhtyeen jäsenten Brandon Flowersin ja Mark Stoermerin kirjoittama ja sille kuvattiin edellisten singlejen tapaan musiikkivideo.
”Smile Like You Mean It” ylsi Britannian singlelistalla parhaimmillaan sijalle 11.
Heta (täsmennyssivu)
Heta voi tarkoittaa seuraavia:
Bones (The Killersin kappale)
Bones on yhdysvaltalaisen rockyhtye The Killersin kappale, joka julkaistiin toisena singlenä yhtyeen toiselta studioalbumilta "Sam’s Town" 27. marraskuuta 2006. Kappale on yhtyeen jäsenten Brandon Flowersin, Mark Stoermerin ja Ronnie Vannuccin kirjoittama ja sille kuvattiin edellisten singlejen tapaan musiikkivideo.
”Bones” ylsi Britannian singlelistalla parhaimmillaan sijalle 15.
Copperbelt
Copperbelt on yksi Sambian kymmenestä maakunnasta. Copperbeltin pinta-ala on 31 328 neliökilometriä ja sen asukasluku on 1 972 317 (2010). Maakunta on saanut nimensä sen rikkaista kupariesiintymistä ja Copperbelt on Sambian teollinen keskus. Maakunnan merkittävimmät kaupungit ovat Ndola, Kitwe ja Chingola.
Copperbeltissä on lukuisia kaivoksia. Copperbeltin Lumwanassa sijaitsee Afrikan suurin kuparikaivos.
Maakunta jakautuu kymmeneen piirikuntaan: Chililabombwe, Chingola, Kalulushi, Kitwe, Luanshya, Lufwanyama, Masaiti, Mpongwe, Mufulira ja Ndola.
Read My Mind
Read My Mind on yhdysvaltalaisen rockyhtye The Killersin kappale, joka julkaistiin kolmantena singlenä yhtyeen toiselta studioalbumilta "Sam’s Town" 13. helmikuuta 2007. Kappale on yhtyeen jäsenten Brandon Flowersin, Dave Keuningin, Mark Stoermerin ja Ronnie Vannuccin kirjoittama ja sille kuvattiin edellisten singlejen tapaan musiikkivideo.
”Read My Mind” ylsi Britannian singlelistalla parhaimmillaan sijalle 15.
For Reasons Unknown
For Reasons Unknown on yhdysvaltalaisen rockyhtye The Killersin kappale, joka julkaistiin neljäntenä singlenä yhtyeen toiselta studioalbumilta "Sam’s Town" 25. kesäkuuta 2007. Kappale on yhtyeen jäsenten Brandon Flowersin, Dave Keuningin, Mark Stoermerin ja Ronnie Vannuccin kirjoittama ja sille kuvattiin edellisten singlejen tapaan musiikkivideo.
”For Reasons Unknown” ylsi Britannian singlelistalla parhaimmillaan sijalle 53.
Spaceman (The Killersin kappale)
Spaceman on yhdysvaltalaisen rockyhtye The Killersin kappale, joka julkaistiin toisena singlenä yhtyeen kolmannelta studioalbumilta "Day & Age" 4. marraskuuta 2008. Kappale on yhtyeen jäsenten Brandon Flowersin, Dave Keuningin, Mark Stoermerin ja Ronnie Vannuccin kirjoittama ja sille kuvattiin edellisten singlejen tapaan musiikkivideo.
”Spaceman” ylsi Britannian singlelistalla parhaimmillaan sijalle 40.
Diplomatarium Fennicum
Diplomatarium Fennicum on Suomen keskiaikaa koskevien asiakirjojen verkkopalvelu. Kansallisarkiston kehittämä järjestelmä perustuu Reinhold Hausenin teokseen "Finlands medeltidsurkunder I–VIII" (1910–1935), mutta tietoja on täydennetty uudemmilla tutkimuksilla ja linkeillä digitoituihin alkuperäisiin asiakirjoihin.
Puhuri
Puhuri on Kauko Räsäsen pronssiveistos, jonka jalustassa on pronssin lisäksi myös betonia. Teos valmistui jo 1954, mutta paljastettiin vasta 1987 Turun Varissuolla Marjavuoren puistossa.
Taideteoksessa alaston nainen näyttää juoksevan eteenpäin nurmikkoa pitkin. Veistoksen kiillotetun pronssinen pinta ja kasvot huokuvat ylimaallista ja kertovat aineellista ilmaisua vierastavasta olemuksesta. Puhuri on suomalaisessa mytologiassa kova pohjoisesta tuleva hyytävä tuuli, kylmän ja talven henki, personifioituna sitä pidetään myös Pakkasen isänä.
The World We Live In
The World We Live In on yhdysvaltalaisen rockyhtye The Killersin kappale, joka julkaistiin kolmantena singlenä yhtyeen kolmannelta studioalbumilta "Day & Age" 18. toukokuuta 2009. Kappale on yhtyeen jäsenten Brandon Flowersin, Dave Keuningin, Mark Stoermerin ja Ronnie Vannuccin kirjoittama ja sille kuvattiin edellisten singlejen tapaan musiikkivideo.
”The World We Live In” ylsi Britannian singlelistalla parhaimmillaan sijalle 82.
A Dustland Fairytale
A Dustland Fairytale on yhdysvaltalaisen rockyhtye The Killersin kappale, joka julkaistiin neljäntenä singlenä yhtyeen kolmannelta studioalbumilta "Day & Age" 9. toukokuuta 2009. Kappale on yhtyeen jäsenten Brandon Flowersin, Dave Keuningin, Mark Stoermerin ja Ronnie Vannuccin kirjoittama ja sille kuvattiin edellisten singlejen tapaan musiikkivideo.
”A Dustland Fairytale” ylsi Britannian singlelistalla parhaimmillaan sijalle 137.
Runaways (The Killersin kappale)
Runaways on yhdysvaltalaisen rockyhtye The Killersin kappale, joka julkaistiin ensimmäisenä singlenä yhtyeen neljänneltä studioalbumilta "Battle Born" 17. heinäkuuta 2012. Kappale on yhtyeen jäsenten Brandon Flowersin, Dave Keuningin, Mark Stoermerin ja Ronnie Vannuccin kirjoittama ja sille kuvattiin edellisten singlejen tapaan musiikkivideo.
”Runaways” ylsi Britannian singlelistalla parhaimmillaan sijalle 18.
Sini Pyy
Sini Pyy (s. 5. kesäkuuta 1992 Rovaniemi) on suomalainen vammaisluokissa kilpaileva kelkkahiihtäjä. Hän kilpailee maastohiihdossa ja kaudesta 2016–2017 lähtien ampumahiihdossa.
Pyy aloitti kelkkahiihdon vuonna 2012, kaksi vuotta vammautumisensa jälkeen. Vuonna 2010 hän joutui auto-onnettomuuteen, jonka seurauksena lääkäri vahvisti diagnoosiksi täydellisen selkäydinvamman. Pyy debytoi maailmancupin kisassa Vuokatissa kaudella 2012–2013. Vuonna 2014 Pyy pääsi villillä kortilla mukaan Sotšin paralympialaisiin , joissa hän kilpaili 1 km:n sprintissä sekä 5 km:n matkalla sijoittuen kummassakin lajissa sijalle 22.
Pyy valittiin Suomen Paralympiajoukkueeseen vuoden 2018 Pyeongchangin talviparalympialaisiin. Pyeongchangissa Pyyn lajeina ovat maastohiihdon 1,1 km:n sprintti ja 5 km:n hiihto sekä 6,0 ja 12,5 km:n ampumahiihtomatkat. Pyyn kisojen ensimmäinen matka oli 6,0 kilometrin ampumahiihto, jossa matka katkesi heti kisan alussa. Pyy kaatui hiihtokelkan irrotessa väärin sijoitetuista siteistä ja hän joutui sen takia jättämään kilpailun kesken.
Pyy on osallistunut myös parapyöräilyn MM-kisoihin kesällä 2018 Italian Maniagossa.
Miss Atomic Bomb
Miss Atomic Bomb on yhdysvaltalaisen rockyhtye The Killersin kappale, joka julkaistiin toisena singlenä yhtyeen neljänneltä studioalbumilta "Battle Born" 23. lokakuuta 2012. Kappale on yhtyeen jäsenten Brandon Flowersin ja Ronnie Vannuccin kirjoittama ja sille kuvattiin edellisten singlejen tapaan musiikkivideo.
Adrienne (Ruotsin prinsessa)
Prinsessa Adrienne, Blekingen herttuatar (Adrienne Josephine Alice Bernadotte; s. 9. maaliskuuta 2018) on Ruotsin prinsessa Madeleinen ja Christopher O’Neillin kolmas lapsi. Hän on kruununperimysjärjestyksessä kymmenentenä.
Here with Me (The Killersin kappale)
Here with Me on yhdysvaltalaisen rockyhtye The Killersin kappale, joka julkaistiin kolmantena singlenä yhtyeen neljänneltä studioalbumilta "Battle Born" 16. joulukuuta 2012. Kappale on Brandon Flowersin ja Fran Healyn kirjoittama ja sille kuvattiin edellisten singlejen tapaan musiikkivideo.
”Here with Me” ei yltänyt Britannian singlelistalle.
Here with Me
Here with Me voi tarkoittaa muun muassa seuraavia:
Equinox
Equinox (joskus tyyliteltynä myös EQUINOX) on bulgarialainen yhtye, joka edusti Bulgariaa vuoden 2018 Eurovision laulukilpailussa kappaleella ”Bones”.
Viisihenkinen bändi koostuu bulgarialaisista laulajista Zhana Bergendorffista, Georgi Simeonovista, ja Vladimir Mihailovista, sekä yhdysvaltalaisista laulajista Johnny Manuelista ja Trey Campbellista.
Naisten yleisluistelun maailmanmestaruuskilpailut 1955
Naisten yleisluistelun maailmanmestaruuskilpailut 1955 kilpailtiin 12.–13. helmikuuta 1955 Kuopiossa, Suomessa. Kilpailupaikkana oli Linnanlahden rata. Kilpailuun osallistui 17 luistelijaa viidestä maasta. Mestaruuden voitti Neuvostoliiton Rimma Žukova, joka oli nopein kahdella pisimmällä matkalla.
Asia (1791)
Asia eli San Jerónimo oli Espanjan laivaston vuonna 1791 vesille laskettu kaksikantinen 74-tykkinen linjalaiva.
Romero de Landan suunnitelmiin perustuva alus tilattiin Real Astillerolta Havannasta, missä alus laskettiin vesille vuonna 1791.
Alus poistettiin palveluksesta 11. maaliskuuta 1825.
Alus luovutettiin 17. kesäkuuta 1825 Acapulcossa Meksikolle, joka liitti sen laivastoonsa nimellä "Congreso Mexicano". Alus poistettiin palveluksesta vuonna 1832 ja romutettiin.
Bones (Equinoxin kappale)
Bones on bulgarialaisen yhtyeen Equinoxin esittämä kappale, jolla he edustivat Bulgariaa vuoden 2018 Eurovision laulukilpailussa.
Kappale kilpaili Euroviisujen finaalissa, jossa se sai 166 pistettä ja saavutti sijan 14.
Ieva Zasimauskaitė
Ieva Zasimauskaitė (s. 2. heinäkuuta 1993 Kaunas, Liettua) on liettualainen laulaja. Hän edusti Liettuaa kappaleella "When We’re Old" vuoden 2018 Eurovision laulukilpailussa, Lissabonissa. Hän on aiemmin yrittänyt edustaa maataan vuosina 2013, 2014, 2016 ja 2017.
When We’re Old
When We’re Old on liettualaisen laulajan Ieva Zasimauskaitėn esittämä kappale, jolla hän edusti Liettuaa vuoden 2018 Eurovision laulukilpailussa.
Kappale kilpaili Euroviisujen finaalissa, jossa se sai 181 pistettä ja saavutti sijan 12.
Zanfigué
Zanfigué on maalaiskunta Sikasson alueen Koutialan piirissä Malissa. Sen keskuskylä Bobola-Zangasso sijaitsee 70 kilometriä Koutialasta koilliseen. Kunnassa on 15 200 ja keskuskylässä 3 100 asukasta (vuonna 2009).
Zanfiguén kunta rajoittuu etelässä Koutialan piirin Zébalan, lännessä Gouadji Kaon ja Kounianan, idässä Yorosson piirin Kiffosso I:n ja pohjoisessa Ségoun alueen Sanin piirin Moribalan ja Kassorolan kuntiin. Maisemaa leimaavat tasangot ja laaksot. Pysyviä vesistöjä ei ole. Kasvillisuus on metsäsavannia.
Kuntaan kuuluu 12 kylää. Asukkaat ovat etupäässä miniankoja. Lisäksi on bambaroita, fulbeja ja dogoneja.
Seudun pääelinkeino on maatalous. Tärkeimmät viljelykasvit ovat puuvilla, hirssi, durra, maissi, maapähkinä, riisi ja soija. Kotieläimiä ovat naudat, lampaat, vuohet, aasit, hevoset, siat ja siipikarja.
Zangasso
Zangasso on maalaiskunta ja sen keskuskylä Sikasson alueen Koutialan piirissä Malissa. Se sijaitsee 35 kilometriä Koutialasta lounaaseen. Kunnassa on 19 500 ja keskuskylässä 3 300 asukasta (vuonna 2009).
Zangasson kunta rajoittuu lännessä Koutialan piirin Faguin, pohjoisessa N’Goutjinan, idässä Kapalan ja Sinkolon sekä etelässä Sikasson piirin Kouoron kuntiin. Alue on tasankoa, jonka keskelle muodostuu tulva-altaita. Etelärajalla virtaa Banin sivujoki Banifing. Ilmasto on sudanilaistyyppinen. Kasvillisuus on pensas- ja heinäsavannia.
Kuntaan kuuluu kymmenen kylää. Asukkaat ovat etupäässä miniankoja. Lisäksi on fulbeja, bambaroita, boboja ja dogoneja.
Zangasson kautta kulkee Koutialan ja Sikasson välinen maantie RN11. Seudun pääelinkeino on maatalous. Tärkeimmät viljelykasvit ovat puuvilla, maissi, durra ja hirssi. Kotieläimiä ovat naudat, lampaat, vuohet ja aasit. Lisäksi harjoitetaan käsityöammatteja ja pienimuotoista kaupankäyntiä.
Start/Stop-järjestelmä
Start-stop-järjestelmä on toiminto, joka sammuttaa polttomoottorin ajoneuvon pysähdyttyä esimerkiksi liikennevaloihin. Moottorin sammuttamisen tarkoituksena on vähentää ajoneuvon polttoaineenkulutusta sekä pakokaasupäästöjen määrää. Tekniikkaa on kehitetty 1970-luvulta lähtien.
Galicianvuohi
Galicianvuohi () on Galiciasta peräisin oleva kesyvuohen ("Capra aegagrus hircus") rotu. Rotu on hyvin sopeutumiskykyinen, ja sillä on todettu olevan muita rotuja parempi vastustuskyky maksamadoille. Espanjan maatalous-, ravinto- ja ympäristöministeriö on luokitellut galicianvuohen erittäin uhanalaiseksi. Niitä oli vuoden 2017 lopussa 1 012 kappaletta (914 naarasta, 99 urosta), kaikki Galiciassa. Niitä elää pääasiassa vuoristoisilla alueilla Lugon ja Ourensen maakunnissa.
Galicianvuohen turkki on mahonginvärinen tai punertava. Jos turkissa on valkoisia pilkkuja, eläimen ei katsota olevan puhdasrotuinen. Karva on usein lyhyttä ja kiiltävää, ja uroksilla pidempää kuin naarailla. Pää on pieni, silmät keskikokoiset tai pienet. Sarvet kaartuvat taaksepäin. Uroksilla ne ovat naaraita pidemmät ja paksummat. Urosten keskipaino on 70 kilogrammaa ja -pituus 75 senttimetriä, naaraiden 55 kg ja 65 cm.
Galicianvuohia käytetään päasiassa lihantuotantoon. Niitä kasvatetaan perhetiloilla, jossa ne elävät usein yhdessä muiden lajien, kuten lampaiden, kanssa. Laumassa voi olla jopa 400 vuohta, mutta tyypillisin laumakoko on noin 100 yksilöä.
Antti Kiviranta (toimittaja)
Antti Kiviranta (vuoteen 1899 Pöksyläinen, 14. heinäkuuta 1870 Kiuruvesi – 20. marraskuuta 1942) oli suomalainen toimittaja ja räätäli.
Kiuruvedeltä kotoisin ollut Kiviranta asui Hausjärvellä, jossa hän oli mukana työväenliikkeessä jo 1900-luvun alkuvuosina. Vuoden 1919 kunnallisvaaleissa Kiviranta valittiin Hausjärven kunnanvaltuustoon sosialidemokraattien edustajana.
Vuodet 1920–1921 Kiviranta oli Sortavalassa ilmestyneen "Kansan Voiman" päätoimittaja. Tehtävässä ollessaan hän sai vankeustuomion kunnianloukkauksesta kirjoitettuaan artikkelin Wärtsilän tehtaan olosuhteista. Myöhemmin Kiviranta työskenteli toimittajana "Hämeen Kansassa".